"Eu cred că preşedintele ţării, în general, când discută nu neapărat cu primul-ministru, ci cu ministrul de Finanţe, cu o doamnă, poate să fie un pic mai politicos", a spus Ponta la România TV.

Legat de posibilitatea ca preşedintele să prezinte public conţinutul discuţiei de luni, de la Cotroceni, Ponta a comentat scurt: "Foarte bine face !"

Preşedintele Traian Băsescu a declarat, luni, că pentru prima dată va face publică înregistrarea discuţiei cu premierul şi ministrul Finanţelor, după ce Victor Ponta a spus că s-au certat, iar tonul şefului statului la adresa Ioanei Petrescu a fost "bădărănesc".

Întrebat dacă au fost discuţii aprinse, preşedintele Băsescu a răspuns: "Cred că am să fac altceva, o să fie prima dată când fac publice înregistrările discuţiilor, să vedem cine minte".

Solicitat să precizeze dacă va mai avea şi o altă discuţie cu premierul, după consultările de luni, preşedintele a răspuns: "Ce discuţie să mai am? Mai ales că înţeleg că spune că discuţiile au fost foarte nepoliticoase. E interesant cum reuşeşte să mintă".

Şeful statului a răspuns, întrebat dacă a făcut referire, în discuţiile cu premierul, la studiile ministrului Finanţelor: "Cred că am să fac altceva. O să fie prima dată când fac publice înregistrările discuţiilor. Ca să vedem cine minte, RTV-ul, eu. Cineva minte aici".

"Voi face publice înregistrările discuţiilor", a mai spus Traian Băsescu.

Preşedintele Traian Băsescu ar putea ataca la Curtea Constituţională proiectul de lege privind reducerea CAS, a declarat premierul Victor Ponta, spunând că discuţia de la Cotroceni nu a avut niciun sens, deoarece şeful statului a vrut să facă doar propagandă politică şi a avut un "ton bădărănesc" la adresa ministrului Finanţelor, Ioana Petrescu.

Întrebat care a fost tonul discuţiei, şeful Guvernului a răspuns: "Un ton destul de bădărănesc la adresa doamnei Petrescu. Poate aflaţi de la preşedinte că studiile de la Harvard sunt nimic pe lângă studiile domniei sale".

"Ne-am certat !", a declarat anterior, agenţiei MEDIAFAX, premierul Victor Ponta, după discuţia cu preşedintele Traian Băsescu pe tema reducerii CAS.

Surse oficiale declaraseră că preşedintele Traian Băsescu şi premierul Victor Ponta nu au ajuns la o concluzie pe tema reducerii CAS, după discuţiile de la Palatul Cotroceni, cei doi nestabilind nimic după această discuţie.